สวดโอ้เอ้วิหารรายชิงถ้วยพระราชทานจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
นายชัยพล สุขเอี่ยม อธิบดีกรมการศาสนา เปิดเผยว่า จัดโครงการฝึกหัดสวดโอ้เอ้วิหารราย ให้กับครูและนักเรียนทั้งส่วนกลางและภูมิภาค ระหว่างวันที่ 19 – 21 มกราคม 2566 ที่อาคารหอศิลป์แห่งชาติและผ่านระบบสื่ออิเล็กทรอนิกส์โดยจัดทำหลักสูตรรวมทั้งผลิตเอกสารและสื่อสำหรับใช้ในการฝึกหัดสวดโอ้เอ้วิหารรายเพื่อเตรียมความพร้อมให้กับครูผู้ฝึกสอนและนักเรียน ผู้ที่ผ่านการอบรมสามารถสวดโอ้เอ้วิหารรายได้ถูกต้องตามแบบแผนและอักขรวิธี ซึ่งปีนี้จะมีการจัดประกวดในเทศกาลวิสาขบูชา โดยผู้ชนะการประกวดจะเข้ารับพระราชทานรางวัลจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ในงานสัปดาห์ส่งเสริมพระพุทธศาสนาเนื่องในเทศกาลวิสาขบูชา ประจำปี 2566 อีกทั้งยังเป็นการส่งเสริมให้ทุกภาคส่วน ตระหนักถึงความสำคัญของการสวดโอ้เอ้วิหารรายและได้มีส่วนร่วมในการสืบสานธรรมเนียมการสวดโอ้เอ้วิหารรายที่กำลังจะเลือนหายไปจากสังคมไทยให้คงอยู่เป็นมรดกทางวัฒนธรรมอันแสดงออกถึงเอกลักษณ์ของความเป็นไทย ตลอดจนช่วยให้เยาวชนได้ใช้เวลาว่างอย่างสร้างสรรค์และเกิดประโยชน์ทั้งต่อตนเองครอบครัวและสังคมไทย